Katapult (hudobná skupina)

Katapult je česká rocková skupina, ktorá vznikla v roku 1975. Žánrovo ide o hardrockovú skupinu. V rámci tohto radenia patrí Katapult ku skupinám štýlovo radených niekde medzi hardrock a pop.

Zakladateľom a vedúcou osobnosťou je gitarista a spevák Oldřich Říha, druhým stabilným členom kapely bol basový gitarista Jiří „Dědek“ Šindelář. Obaja mali pred zmenou názvu skupiny Mahagon na Katapult (ku ktorému došlo v roku 1975) za sebou spoločné pôsobenie v skupine Black Stars. Skupina sa po celý čas svojej existencie vystriedala viacero bubeníkov: Vladimír Krampol (krátko v roku 1975), Anatoli Kohout, Jaroslav Kadlec, Milan Tutsch, Jiří Stárek, Pavel Lopata, Milan Balcar, Michal Šindelář.

Väčšinu skladieb skupiny skomponoval Oldřich Říha, väčšia časť textov piesní pochádza od Ladislava Vostárka. Okrem neho textoval pre Katapult aj Pavel Vrba, Pavel Půta, Michal Vukovič, Milan Flanderka, F. R. Čech, alebo L. F. Hagen.

Katapult za svoju dlhú a úspešnú históriu odohral asi 7 000 koncertov a v predaji hudobných nosičov sa medzi českými kapelami zaradil na druhé miesto za legendárnou českou skupinou Olympic. Skupina Katapult dvakrát získala prvé miesto v poslucháčskej ankete Zlatý slávik. V roku 2007 bola táto skupina uvedená do (českej) Beatové síně slávy v kategórii hudobných skupín.

Stručná história skupiny Katapult 

 1975 – plzenská skupina Mahagon, v ktorej hrá Oldřich Říha a Jiří „Dědek“ Šindelář, mení svoj názov na Katapult.
 1976 – Katapult vydáva svoj prvý singel so skladbami Půlnoční závodní dráha a Lesní manekýn.
 1977 – Katapult získava profesionálnu registráciu u Stredočeského krajského kultúrneho strediska. Ale paradoxne v niektorých krajoch má skupina zákaz vystupovania.
 1978 – vychádza prvá LP platňa (album) Katapult, z ktorého sa vo vtedajšom Československu predá 150 000 kusov. Skupina má ale zakázané vystupovať v Prahe.
 1979 – úspešné slovenské turné, zájazdy do vtedajšej NDR a Poľska a 1. miesto v ankete Zlatý Slávik.
 1980 – vychádza ďalší úspešný album skupiny Katapult  pod názvom 2006. Znovu prvé miesto v ankete Zlatý Slávik. Dochádza k zákazu vydávania ďalších albumov skupiny Katapult a skupina pomaly mizne z rádia, televízie a časopisov.
 1982 – funguje neoficiálny Fan klub skupiny Katapult, pomocou ktorého sú distribuované ich nové nahrávky a texty piesní.
 1983 – je dokončená kniha Oldřicha Říhu „Případ Katapult“, Říha okrem toho vydáva svoj sólový singel Diskomóda. Katapult chystá nový koncertný program Hrajeme dál.
 1984 – vychádza kniha Pavla Frýborta „Jen jednou dostat šanci“. Kniha popisuje autentické príhody z koncertov a turné. Miesto názvu skupiny Katapult je však používaný názov Paralax.
 1985 – vychádza ďalší sólový singel Oldřicha Říhu: Nesmíš dát jenom na zdání/ Obyčejný rock´n´roll. Zákaz Katapultu sa uvoľňuje a Panton vydáva singel: Motorka/ Signál „odjezd“.
 1986 – skupina sa po období zákazu vracia do nahrávacích štúdii. Vzniká nové LP Rock de Luxe.
 1987 – zákaz je definitívne zrušený a skupina sa vracia i do médií.
 1988 – Katapult koncertuje a vydáva živé album Pozor, rock! - Live 1988.
 1989 – Katapult vydáva nový album …a co rock´n´roll!!! Katapult absolvuje turné so skupinami Kern, Elán a Winter's Reign.
 1990 – po pätnástich rokoch Katapult prerušuje svoju činnosť, Jiří „Dědek“ Šindelář odchádza do USA. Oldřich Říha spolupracuje so speváčkou a herečkou Lenkou Kořínkovou a zakladá vlastné hudobné vydavateľstvo Pop and Rock.
 1991 – vychádza album Taste Of Freedom. Vychádza (neskôr zlatý) Hit album s výberom najznámejších starších skladieb.
 1993 – Katapult sa vracia na pódia, vystupuje v úlohe predskupiny legendárnych Deep Purple v Prahe. Vychádza CD „13 fláků od Kaťáků“ ako pocta od rôznych umelcov tejto skupine.
 1994 – Vychádza Hit Album 2 obsahujúci okrem iného ako bonus aj Říhove sólové skladby z osemdesiatych rokov.
 1995 – kapela slávi 20 rokov svojej existencie vydaním nového albumu Chodníkový blues a okrem iného koncertuje aj so slávnymi kapelami Slade, Status Quo a The Sweet.
 1996 – vychádza kniha Petra Bošnakova Katapult Story a Říha vydáva sólový album No Vocal!.
 1998 – Katapult vystupuje na koncerte Deep Purple a Status Quo v Prahe ako „special guest“.
 1999 – vychádza album Konec srandy.
 2000 – Katapult slávi 25 rokov. Vychádza Zlatá deska – 25 let Live.
 2001 – kapela intenzívne koncertuje.
 2002 – Vychádza Hit album 3.
 2003 – Oldřich Říha slávi 40 rokov na pódiu. Pre túto udalosť si vybral plzenské divadielko JONÁŠ, kde v roku 1963 prvýkrát vystupoval Na výročnom koncerte zahral naživo okrem českých skladieb aj anglické, ktorými vzdal hold svojim vzorom – The Rolling Stones, The Byrds, The Small Faces, Them.
 2005 – výročný rok: Katapult slávi 30 rokov svojej činnosti. Vychádza nový album Všechno nebo nic. Vychádza aj ich prvé DVD (a zároveň ďalšie CD) Katapultu – Long Live Katapult.
 2006 – vychádza jedna z mnohých výberoviek zo staršej tvorby – album Grand Greatest Hits. Katapult hrá na Pražskom hrade.
 2007 – Katapult stále koncertuje v Česku a na Slovensku s programom nazvaným Grand Greatest Hits Tour. V októbri nečakane zomrel bubeník skupiny, "Tolja" Kohout. Katapult po jeho smrti hrá provizórne unplugged koncerty.
2008 – Katapult koncertuje v rámci posledného turné „Na rozloučenou…“ s novým bubeníkom Karlem „Kášou“ Jahnem.
2009 – 5. januára zomrel Jiří „Dědek“ Šindelář.
2009 – 27. februára zomrel bubeník Karel „Káša“ Jahn.

Diskografia 
 1978 – KATAPULT
 1980 – 2006
 1980 – „2006“ exportní verze
 1986 – Rock de luxe
 1988 – Pozor, rock! Live 1988
 1989 – …a co rock´n´roll!!!
 1990 – Taste of Freedom
 1991 – Hit album (SP 1976 - 1988)
 1993 – live + 2006
 1994 – Hit album 2
 1995 – Chodníkový blues
 1999 – Konec srandy
 2000 – Pozor, rock! Live 1988
 2000 – …a co rock'n'roll / Taste of freedom
 2000 – Zlatá deska 25 let live
 2001 – Rock de luxe
 2002 – Hit album 3
 2005 – Všechno nebo nic
 2005 – Long Live Katapult
 2006 – Grand Greatest Hits
 2010 – Radosti života

Referencie

Externé odkazy 
 Oficiálna stránka skupiny Katapult

Hardrockové hudobné skupiny
České rockové hudobné skupiny
Hudobné skupiny z 1975